***Kapitány Máté: Jobb a biztonság***

***Osztályfőnöki óra 3-4. osztályosoknak drámajáték segítségével***

* A szöveghez készített illusztráció kivetítése után „jóslások” a szöveg tartalmáról 4-5 fős csoportokban (a címet se ismerjék, mert az már befolyásolhatja őket). Megbeszélés után a csoportok megosztják egymással a gondolataikat. „Miről fog szólni a szöveg? Kik a szereplői? Hol élhetnek? Miről beszélgethetnek? Miért így beszélgetnek?”
* „Kik lehetnek Edit barátai?” Az első bekezdés tanítói felolvasása után a csoportok rövid jelenettel bemutatják a meserészleteket. A többieknek ki kell találni, kiről lehet szó, milyen szituáció juthatott Edit eszébe a telefonhívás hatására.
* „Mit gondoltok, miért ezek a történetek jutottak Edit eszébe?” – vélemények meghallgatása.
* 3. és 4. bekezdés tanítói felolvasása (Veszélyes a világ… ha bejelentkezel.) után: „Mit gondolhatott a nagymama?” - csoportonként megbeszélik, majd egy-egy vállalkozó a nagymama szerepébe lépve „belső hang” technikával elmondja ezt.
* „Ti hogyan tartjátok a kapcsolatot a nagyszüleitekkel? Miről beszélgettek velük? Fontos ez nektek? Miért? … és nekik?” – közös beszélgetés.
* Az írás hátralevő részének (Nagymamája egy ideig… mesét nem írnak óla.) felolvasása, majd a záró gondolat megbeszélése.
* „Szerintetek jól tette Edit, hogy nem személyesen ment el a nagymamájához?”- véleményvonal (néhány gyerek meghallgatása, a vélemény indoklása).
* „Beigazolódtak-e a jóslataink a szövegről?” – rövid megbeszélés a csoportokban.
* „Milyen veszélyekre hívja fel ez a szöveg a figyelmeteket?” „Helyes-e, ha Edithez hasonlóan nem vállalod a személyes találkozásokat ismerőseiddel, rokonaiddal?” „Mit tehetsz?”

A szöveg feldolgozása után következő foglalkozások témája lehet a gyerekek internet használati szokásainak megbeszélése ill. internetet veszélyeire való figyelemfelhívás (Szitakötő 2010/11 Z. László: Mekkora a digitális lábnyomod? Szitakötő 2014/3 Nagy Kriszta: Kockulás).